La damnation de Faust
La damnation de Faust er et opera-oratorium af Hector Berlioz i fire dele og en epilog. Berlioz udarbejdede selv librettoen sammen med forfatteren Almire Gandonnière (1814-1863) efter Gérard de Nervals oversættelse af Johann Wolfgang Goethes Faust.
Opera-oratoriet, som Berlioz kaldte en légende dramatique ('dramatisk legende'), blev uropført i Paris i 1846 ved en koncertopførelse. Den første operaopførelse af værket fandt sted 1893 i Monte Carlo, og siden er det blevet opført både i koncertsale og på operascener.